Eiga náttúruvernd og ferðaþjónusta samleið ? Rannsóknamiðstöð ferðamála , Ferðamálastofa , Markaðsstofa Norðurlands og Akureyrarstofa bjóða til málstofu mánudaginn 2. nóvember kl. 14 - 15 í anddyri Borga , rannsókna - og nýsköpunarhúsinu , við Háskólann á Akureyri . Þar heldur erindi Brent Mitchell , bandarískur sérfræðingur um þjóðgarða , friðlýst svæði og leiðir til að efla starf almennings og félagasamtaka í náttúruvernd . Spurninar sem vakna Náttúra Íslands er hornsteinn vaxandi ferðaþjónustu og meðal spurninga sem velt verður upp eru : Geta markmið verndar og nýtingar farið saman ? Hvernig er unnt að efla starf stjórnvalda , hagsmunaaðila og almennings í verndun þessarar auðlindar ? Á að markaðsetja Ísland á grundvelli vistvænnar ferðamennsku ? Ætti að friðlýsa stærri svæði og stofna fleiri þjóðgarða ? Hvernig er best að vinna að samstöðu hagsmunaaðila við slíka vinnu og er hægt að auka þátttöku almennings í ferlinu ? Brent hefur komið að þróun og innleiðingu verkferla um vernd landslagsheilda og uppbyggingu náttúruverndar víða um heim . Ljóst er að hann hefur af mörgu að miðla sem nýst getur í umræðu og stefnumörkun um þessi mál hér á landi . Ferill Brents á þessu sviði hófst þegar hann vann að stofnun fyrstu þjóðgarðanna á Haiti og víðar á þeim slóðum . Hann vinnur nú hjá Quebec Labrador Foundation við það m.a. að auðvelda kaup á landi til sérstakrar verndunar í austanverðu Kanada og á Nýja Englandi og þróun vinnubragða í verndun náttúrulegra auðlinda og menningarlegrar arfleifðar á grunni  ráðsmennsku  ( land stewardship ) . Hann er einn af stofnendum U.S. National Park Service Stewardship Institute (  áhugastofnunar  sem styður við þjóðgarðana með margvíslegum hætti ) . Hann er leiðandi meðhöfundur nýrrar samantektar um vernd landslagsheilda í BNA , fráfarandi forseti samtaka sérfræðinga um verndun svæða í BNA og er virkur í alþjóðlegum þjóðgarðamálum . Landgræðslan , Vatnajökulsþjóðgarður , Þingvallaþjóðgarður og Umhverfisstofnun / Þjóðgarðurinn Snæfellsjökull standa að komu Brents Mitchell hingað til lands . Fyrirlesturinn verður haldinn á ensku og allir eru hjartanlega velkomnir .